Το Φεστιβάλ Ντοκιμαντέρ Θεσσαλονίκης μετρά πλέον 18 χρόνια παρουσίας στον κινηματογραφικό χώρο, με τη φετινή διοργάνωση να αποτελεί τη 19η. Φέτος, μάλιστα, η αξία του αναγνωρίστηκε διεθνώς! Το Φεστιβάλ Ντοκιμαντέρ Θεσσαλονίκης- Εικόνες του 21ου αιώνα, λοιπόν, κατέκτησε τη δεύτερη θέση στη λίστα του Raindance Film School and Festival με τα δέκα σημαντικότερα κινηματογραφικά φεστιβάλ του είδους. Μετά από αυτή την πολύ σημαντική διάκριση, το Φεστιβάλ Ντοκιμαντέρ Θεσσαλονίκης έρχεται δυναμικά για άλλη μια χρονιά, από τις 3 έως και τις 12 Μαρτίου στη συμπρωτεύουσα.

Raindance Film School and Festival- Λίγα λόγια

Το Raindance είναι ένα ανεξάρτητο φεστιβάλ ταινιών και κινηματογραφικό σχολείο, το οποίο λειτουργεί σε πολλές μεγάλες πόλεις μεταξύ των οποίων: Λονδίνο, Λος Άντζελες, Νέα Υόρκη, Βανκούβερ, Τορόντο, Μόντρεαλ, Βουδαπέστη, Βερολίνο και Βρυξέλλες. Το Φεστιβάλ ιδρύθηκε το 1992 από τον Elliot Grove με σκοπό να γίνει η φωνή του βρετανικού ανεξάρτητου κινηματογράφου. Το Variety το έχει κατατάξει ως ένα από τα 50 κορυφαία του κόσμου.

Το Raindance παρουσιάζει χαρακτηριστικά δείγματα και φιλμ κινηματογραφιστών από όλο τον κόσμο σ’ ένα διεθνές ακροατήριο, που αποτελείται από στελέχη του κινηματογράφου, παραγωγούς, υποψήφιους αγοραστές, δημοσιογράφους, κινηματογραφιστές και θεατές που αγαπούν την έβδομη τέχνη.

Φεστιβάλ Ντοκιμαντέρ Θεσσαλονίκης

To Φεστιβάλ Ντοκιμαντέρ Θεσσαλονίκης – Εικόνες του 21ου Αιώνα, είναι ένα κινηματογραφικό φεστιβάλ που ειδικεύεται στις ταινίες ντοκιμαντέρ. Το Φεστιβάλ Ντοκιμαντέρ διοργανώνεται κάθε Μάρτιο στη συμπρωτεύουσα από τον πολιτιστικό οργανισμό του Φεστιβάλ Κινηματογράφου Θεσσαλονίκης. Ιδρύθηκε το 1999 από τον Δημήτρη Εϊπίδη ο οποίος το διηύθυνε μέχρι τον Μάρτιο του 2016.

Το φετινό Φεστιβάλ Ντοκιμαντέρ Θεσσαλονίκης

Το 19ο Φεστιβάλ Ντοκιμαντέρ Θεσσαλονίκης, θα πραγματοποιηθεί από την Παρασκευή 3 έως και την Κυριακή 12 Μαρτίου του 2017. Ανανεωμένη η διοργάνωση, δηλώνει παρών με Διεθνές Διαγωνιστικό Τμήμα για πρωτοεμφανιζόμενους σκηνοθέτες, νέα τμήματα (Η Περιπέτεια του Φαγητού), αφιερώματα και ντοκιμαντέρ που θα συζητηθούν.

Σπουδαίοι δημιουργοί, αποκαλυπτικά θέματα και συγκλονιστικές εικόνες, υπόσχονται δυνατές συγκινήσεις στους θεατές που και φέτος θα έχουν τη δυνατότητα να απολαύσουν στην μεγάλη οθόνη, μοναδικά ντοκιμαντέρ. Η 19η διοργάνωση, θα φιλοξενηθεί στις Κινηματογραφικές Αίθουσες Ολύμπιον, Παύλος Ζάννας, Τζον Κασσαβέτης, Σταύρος Τορνές, Φρίντα Λιάππα και Τώνια Μαρκετάκη. Μέσα από ένα πολυσυλλεκτικό πρόγραμμα, το οποίο περιλαμβάνει ταινίες τεκμηρίωσης από όλο τον κόσμο, αφιερώματα καθώς και παράλληλες δράσεις, το Φεστιβάλ φιλοδοξεί να ενημερώσει, να ευαισθητοποιήσει και να κινητοποιήσει τους θεατές.

Η περιπέτεια των γεύσεων, οι ιστορίες των ανθρώπων που παράγουν πολιτισμό μέσα σε μια κουζίνα, η πολιτική διάσταση της οινοποιίας, αλλά και ο νέος ιμπεριαλισμός της διατροφικής αλυσίδας, πρόκειται να αποτελέσουν τα θέματα ενός νέου τμήματος του Φεστιβάλ Ντοκιμαντέρ Θεσσαλονίκης, στο πλαίσιο του οποίου θα προβληθούν χαρακτηριστικά ντοκιμαντέρ.

Πληροφορίες για τη Διοργάνωση